เจนเนอราลี่ลุยเบี้ยใหม่ ผ่านช่องแบงก์โตพรวด
เจนเนอราลี่ผนึกแบงก์เกียรตินาคิน ดันเบี้ยใหม่โต 100%
8 ธ.ค. 2558

เจนเนอราลี่ผนึกแบงก์เกียรตินาคิน ดันเบี้ยใหม่โต 100%
นายบัณฑิต เจียมอนุกูลกิจ ประธานเจ้าหน้าที่บริหาร บริษัท เจนเนอราลี่ ประกันชีวิต (ไทยแลนด์) เปิดเผยว่า การได้ธนาคารเกียรตินาคิน หรือเคเค เข้ามาเป็นพันธมิตรทางธุรกิจ ทำให้บริษัทมีช่องทางขายที่หลากหลายมากขึ้น และคาดว่าจะช่วยทำให้ปีนี้เบี้ยใหม่เติบโตได้ถึง 100% โดยแบ่งเป็นเบี้ยใหม่ที่ขายผ่านช่องทางเคเคถึง 40% และปีหน้าจะเพิ่มขึ้นเป็น 60% ที่เหลือมาจากช่องทางอื่น
สำหรับฐานลูกค้าของเคเคจะมีทั้งกลุ่มที่ใช้บริการสินเชื่อเช่าซื้อรถ กลุ่มเงินฝากและกลุ่มตลาดทุนที่เป็นกลุ่มลูกค้าระดับบนมีกำลังซื้อสูง โดยบริษัทจะเข้าไปทำตลาดกลุ่มนี้มากขึ้น และไม่มีคู่แข่งมากนัก เน้นแบบประกันที่ให้ความคุ้มครองควบคู่การลงทุน และแบบประกันด้านมรดก
ด้านกลุ่มเช่าซื้อและกลุ่มเงินฝากนั้นจะเน้นแบบประกันชีวิตคุ้มครองสินเชื่อ แบบประกันอุบัติเหตุส่วนบุคคล (พีเอ) แบบสะสมทรัพย์และแบบคุ้มครองคาดว่าจะได้ฐานลูกค้าทั่วไปจากสองกลุ่มนี้ 90% และอีก 10% มาจากกลุ่มลูกค้าระดับบน 
ทั้งนี้ ผลการดำเนินงาน 10 เดือนแรกปีนี้ (ม.ค.-ต.ค. 2558) บริษัททำเบี้ยรับรวมได้ 3,571 ล้านบาท แบ่งเป็นเบี้ยรับปีแรก 849 ล้านบาท เบี้ยจ่ายครั้งเดียว 747 ล้านบาท และเบี้ยรับปีต่อไป 1,975 ล้านบาท มีส่วนแบ่งการตลาด 0.82% เป็นอันดับที่ 11 เทีบบกับ 2 ปีก่อน อยู่อันดับที่ 17